《摸鱼儿 其一 人日谢何诗孙舍人送酒》
清代·程颂万

乍撩人、试灯天气，小阑干外丝雨。何郎无限萧骚意，相约酒徒雨五。

教且住。看紫陌花灯，门巷停车处。销魂恁苦。记燕燕莺莺，醒醒醉醉，香梦度帘户。

休论价，且贳鹴裘酒贾。移来十瓮芳醑。东风催醒梅花睡，酒气隔帘如雾。

宾共主。到香榭宵阑，拔剑尊前舞。吟魂万缕。直绕遍天涯，冲寒掠暝，搅作一庭絮。

作者简介：1865-1932年，字子大，一字鹿川，号十发居士。湖南宁乡人。 清末民初人。少有文才，善应对 ，喜研词章。虽勤奋好学，但屡试未第，对科举制度遂无好感，而对时局新学甚为热心，为张之洞、张百熙所倚重。曾充湖广抚署文案。